บุรีรัมย์ จับชายหญิง 2 ราย ขี่ จยย.ซื้อสุรา ฝ่าฝืน เคอร์ฟิว วันแรก
ตำรวจ สภ.ประโคนชัย จ.บุรีรัมย์ ตั้งด่านตรวจคัดกรองป้องกันการแพร่ระบาดของเชื้อไวรัสโควิด-19 จับกุมชายหญิงรวม 2 ราย ฝ่าฝืน เคอร์ฟิว วันแรก คุมตัวดำเนินคดีตามกฎหมายวันที่ 4 เมษายน 2563 ผู้สื่อข่าวรายงานว่า เมื่อเวลาประมาณ 22.36 น. ของ วันที่ 3 เมษายน ที่ผ่านมา ขณะที่ เจ้าหน้าที่ตำรวจ สภ.ประโคนชัย จ.บุรีรัมย์ ตั้งด่านตรวจคัดกรองป้องกันการแพร่ระบาดของเชื้อไวรัสโคโรนา 2019 หรือ โควิด-19 บริเวณถนน 24 (สีคิ้ว-อุบล) กม.ที่ 155-156 หน้าสำนักงานเทศบาลตำบลประโคนชัยได้ร่วมกันจับกุมตัวผู้กระทำผิด ข้อหา เมาสุราขณะขับรถ และฝ่าฝืนข้อกำหนดออกตามความมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 จำนวน 2 ราย ผู้ต้องหา 2 คนทราบชื่อต่อมา คือ นายสุพจน์ อายุ 31 ปี ชาว ต.โคกสนวน อ.ชำนิ จ.บุรีรัมย์ ได้ขับขี่รถจักรยานยนต์ โดยมีนางสาวสายทิพย์ อายุ 36 ปี ชาว ต.จันดุม อ.พลับพลาชัย จ.บุรีรัมย์ นั่งซ้อนท้ายมา มีลักษณะคล้ายกับคนเมาสุรา จึงได้เรียกให้หยุดรถและได้ขอทำการทดสอบด้วยเครื่องตรวจวัดแอลกอฮอล์ผลปรากฏว่ามีปริมาณแอลกอฮอล์เกินกว่าที่กฎหมายกำหนด วัดได้ 147 มิลลิกรัมเปอร์เซ็นต์และในเวลาดังกล่าวเป็นการออกนอกเคหสถานระหว่างเวลา 22.00 น. ถึง 04.00 น.ของวันรุ่งขึ้น โดยไม่ได้รับการยกเว้นหรือมีเหตุจำเป็นอื่นๆ โดยไม่ได้รับอนุญาตจากเจ้าหน้าที่ อันเป็นการกระทำที่ฝ่าฝืนข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 (ฉบับที่ 2) ลงวันที่ 2 เมษายน 2563 ข้อ 1 เจ้าพนักงานตำรวจจึงได้จับกุมตัวพร้อมแจ้งข้อกล่าวหาดังกล่าวให้ทราบทั้งนี้ ผู้ต้องหาให้การรับสารภาพว่า ออกมาหาซื้อสุราไปดื่มต่อที่บ้านพัก และได้กระทำความผิดตามที่เจ้าหน้าที่ตำรวจชุดจับกุมแจ้งให้ทราบจริงจึงได้นำตัวส่งพนักงานสอบสวน สภ.ประโคนชัย เพื่อดำเนินการตามกฎหมายต่อไปโดยมีโทษจำคุกไม่เกินสองปีหรือปรับไม่เกิน 4 หมื่นบาท หรือทั้งจำทั้งปรับ ตามมาตรา 18 แห่งพระราชกำหนดการบริหารราชการในสถานการณ์ฉุกเฉิน พ.ศ.2548.
ตำรวจ สภ.ประโคนชัย จ.บุรีรัมย์ ตั้งด่านตรวจคัดกรองป้องกันการแพร่ระบาดของเชื้อไวรัสโควิด-19 จับกุมชายหญิงรวม 2 ราย ฝ่าฝืน เคอร์ฟิว วันแรก คุมตัวดำเนินคดีตามกฎหมาย
เคอร์ฟิว,ประกาศเคอร์ฟิว,พรก.ฉุกเฉิน,โควิด-19,ไวรัสโคโรน่า,ห้ามออกจากบ้าน,บุรีรัมย์,ข่าวทั่วไป